
A Magyar Királyi Államvasutak Igazgatóság alkalmazottainak társadalomtörténete 1886-1918 között

Dolgozatomnak a „Magyar Királyi Államvasutak Igazgatóság alkalmazottainak társadalomtörténete 1886-1918 között” címet adtam. Fontosnak tartottam elsőként az Igazgatóság felépítését ismertetni, ezen belül a Segédhivatal elhelyezkedését bemutatni. A Segédhivatal szerkezetének, személyi változásainak, feladatkörének az ismertetése értelmetlen lenne az irattörténet bemutatása nélkül, a Segédhivatal feladatköre volt ugyanis az iratok őrzése. Az almanachokban, sematizmusokban megtalálható névlisták, beosztások segítségével próbáltam az adott személyeket visszakeresni, ezáltal a Segédhivatal alkalmazotti összetételét rekonstruálni, a felmerülő kérdésekre választ adni, többek között miért növekedett meg 1906-1911 között az alkalmazottak aránya a Segédhivatal alkalmazásában. Az alkalmazottak iskolai végzettségével összefüggésben mutattam be az első alkalmazotti beosztást, annak részletes ismertetésével együtt. Bemutattam a Segédhivatal alkalmazottainak iskolai végzettségének összetételét, és az ahhoz szorosan kapcsolódó első beosztásokat is illusztráltam. Kiderült a díjnok beosztás miért is volt olyan gyakori a vasutasok körében, hisz aki ajánlóval és felsőfokú végzettséggel rendelkezett is ebben a beosztásban kezdte szolgálatának letöltését. A vasút az individualizáció lehetőségét is jelentette, melyet a kinevezések, előléptetések, illetve az egyéb járulékok is alátámasztottak. A kinevezésekhez, előléptetésekhez szükséges tanfolyamok, tisztképzők elvégzését is bemutattam az alkalmazottak körében, illetve ezzel szoros összefüggésben a beosztások változásának lehetőségét. Az illetmények összetételét, összegét, lehetőségem szerint összehasonlítottam az állami tisztviselőkével, alátámasztva, a vasút nemcsak megfelelő munkalehetőséget, hanem biztos kereseti lehetőséget is teremtett dolgozói számára. A dolgozat zárásaként a vasutasok személyi összetételének magánjellegét mutattam be, rámutatva, a magánjelleg alkalmazást befolyásoló tényezőire.



